Die Dordtse Leerreëls het in die artikels hiervoor aangewys dat die geloof ‘n geskenk van God is en dat die ongeloof die mens se eie skuld is. Die twee soorte reaksie op die prediking moet ons vanuit hierdie wete beoordeel.
Nou kom die vraag waarom gee die HERE in Sy groot liefde vir sondaars die geloof present. Is die HERE ‘n willekeurige God? Is Hy die God wat somtyds sommer lus is om dit vir mense te gee en op ander oomblikke nie lekker voel en daarom dit nie vir mense gee nie? Nee! Ons moet elke gedagte aan willekeur uit ons kop uit kry. Dit is nie so dat die HERE die eendag anders dink en voel en daarom wel of geen geloof vir mense gee nie. Dit gaan terug op God se liefdevolle verkiesing, op Sy genadige besluit van verkiesing wat Hy “voor die grondlegging van die wêreld” geneem het.
Om dit op die regte manier te sien moet ons weer na die skepping kyk. Die HERE skep die mens dan goed. Niks is verkeerd of te swak om die ergste verleiding te kan weerstaan nie. Dan kom die sonde wat niks anders as die mens se eie skuld en sonde is nie. Niks wat in die geskiedenis gebeur is vir die HERE ‘n verrassing nie. Daar is niks wat gebeur waaroor die HERE geen beheer het nie. Dit is juis daarom dat Hy in Sy besluit voor die grondlegging van die wêreld ook hiermee rekening hou. Hy wat die geskiedenis van ewigheid ken, sonder op enige manier vir die kwaad verantwoordelik te wees, het uit die mensheid waarvan Hy geweet het dat hulle in sonde sou val, mense uitgekies. As die HERE nie hierdie besluit sou geneem het dat Hy uit die mense wat in sonde geval het in onpeilbare liefde mense sou uitkies, sou nou elkeen van ons die sonde met ons hele hart, met al ons kragte en met ons hele verstand liefhê.
Die HERE is die ewige God en dit beteken dat as Hy van ewigheid ‘n besluit neem dit sekerheid, vastheid gee. Hy is die God wat as die ewige ook die onveranderlike is. Hy is nie die God wat die eendag so voel en die ander dag anders en die een keer anders doen as die ander keer. In die geloof mag jy in die HERE en Sy liefdeskeuse vastheid en rus vind. Hier sien ‘n mens hoe verkeerd dit is om die leer en die besluit van die verkiesing so te hanteer dat dit by jou of ander tot onsekerheid begin lei. Ons mag nie so met God se verkiesing begin omgaan dat ons begin sê: Ons kan nie kyk in die boek van God se uitverkiesing nie en daarom kan ek nooit heeltemal daarvan seker wees of ek wel uitverkies is nie. Dan gebruik ons hierdie leer heeltemal anders as waar die HERE dit vir ons geopenbaar het. Dit staan juis in die kader van die dankbaarheid en die verwondering dat die HERE jou in die geloof wys dat jy uitverkies is en dat jy mag weet dat dit teruggaan op Sy ewige onverdiende liefdeskeuse vir jou.
Calvyn het die beeld gebruik van Christus as die spieël van ons uitverkiesing. As jy in liefde na Christus kyk en Hom in liefde as jou Redder volg, sien jy jou uitverkiesing in Hom. Dit is God se uitverkiesing dat jy Hom liefhet en wil volg. God se ewige verkiesing gee die magtige sekerheid dat Hy Sy volk nooit vergeet en verlaat nie. Hoe ons dit dalk in sekere oomblikke van ons lewe dink. As ons so begin dink moet ons in gedagte hou wat die HERE in Jes 49 sê: “Maar Sion sê: Die HERE het my verlaat, en die HERE het my vergeet! Kan ‘n vrou haar suigling vergeet, dat sy haar nie ontferm oor die seun van skoot nie? Ofskoon hulle sou vergeet, nogtans sal Ek jou nie vergeet nie! Kyk, Ek het jou in die handpalms gegraveer, jou mure is gedurig voor My.” (14-16)
Ons het nou vanuit God se Woord gesien hoe die HERE voor die grondlegging van die wêreld in sy onpeilbare liefde mense uitgekies het. Hulle ontvang die geloof en die lewe met Christus. Maar wat doen jy nou in jou lewe as jy begin twyfel aan jou eie uitverkiesing? Jy voel dit in jou lewe as te groot woorde om te sê dat jy uitverkies is want as jy na jou lewe kyk sien jy so baie sondes in jou lewe raak.
Hierdie periode van jou lewe word jy deur ‘n sekere sonde so sterk aangeval en aangeveg. Dit voel asof die HERE so ver weg is want jy gee reelmatig aan hierdie verleiding toe. Kan jy dan nog sê dat jy ‘n uitverkore kind van God is. Mag jy dan nog dink dat die HERE jou uitgekies het? Moet jy dan nie eerder dink dat jy by hulle behoort wat verwerp is nie? Jy val jouself as gelowige so teen. Jy dink: Is ek goed genoeg om een van God se uitverkorenes te wees?
As jy na jouself kyk en jy raak deur jou sondes in die lewe onseker moet jy nie luister na hulle wat die leer van die uitverkiesing so verdraai en sê: “Man waaroor maak jy jou nou nog sorge. Jy is uitgekies en dan maak dit nie saak hoe jy leef nie. Jou uitverkiesing is onveranderlik en van voor die grondlegging van die wêreld dus maak jou manier van lewe nie regtig saak nie. Broers en susters dit is niks anders as ‘n duiwelse karikatuur van die uitverkiesing. Wie so praat en leef is goddeloos en wys dat hy geen gelowige is nie.
Beteken dit dat jy nou in angs en onsekerheid moet leef? Nee! As jy sondes in jou lewe raaksien, as jy by jouself sien dat jou geloof, jou lewe met die HERE nog baie gebreke vertoon, moet jy in gedagte hou wat ons in die Nagmaalformulier lees: “Sonder twyfel is daar nog baie sondes en gebreke in ons hart en lewe: ons het nie ‘n volmaakte geloof nie; ons dien God nie met so’n ywer as wat ons verskuldig is niel en ons moet daagliks stry teen die swakheid van ons geloof en die sondige begeertes van ons vlees.”
Hierdie wete maak God se uitverkore kind nie gerus en lui nie. Die Heilige Gees wys dit vir jou en werk hartseer oor die sondes in jou lewe en gee jou die wil om steeds weer daarteen te stry. Jy wil groei in die lewe met die HERE. Jy wil Vader in die hemel geen verdriet aandoen nie. As dit so in jou lewe is mag jy weet dat die Here Jesus jou Verlosser is, dat die Heilige Gees in jou werk. Hy werk in jou dat jy jou skuldig teenoor die HERE weet. As jy so leef is dit nie nodig om onseker en bang te wees nie. Jy mag weet dat jy ondanks jou sondes God se uitverkore kind is. Jy kan jouself nie goed genoeg maak vir Sy uitverkiesing nie. Jou uitverkies wees beteken dat Christus vir jou gesterf het en al jou sondes bedek. Jy mag dan ook die volgende woorde van die Nagmaalformulier tot jou woorde maak: “Maar ons het egter deur die genade van die Heilige Gees oor hierdie sonde van harte berou. Ons begeer om teen ons ongeloof te stry en volgens al die gebooie van God te lewe. Daarom mag ons seker wees dat geen sonde of swakheid wat teen ons wil in ons oorgebly het, kan verhinder dat God ons in genade aanneem en waardig maak om deel te hê aan die hemelse voedsel en drank nie.”
As ‘n mens aan die muur sou dink wat om God se uitverkore volk staan kan ‘n mens dit in ‘n beeld so sien. Bo die poort staan die woorde van Jesaja 55. Die HERE roep almal. As hulle deur die werk van die Gees op hierdie roeping in geloof antwoord en gaan hulle deur die poort binnentoe. As hulle dan agter hulle kyk sien hulle op die muur staan: “God het ons in Christus uitverkies voor die grondlegging van die wêreld om heilig en sonder gebrek voor Hom in liefde te wees. Deurdat Hy ons voorbeskik het om ons as Sy kinders vir Homself aan te neem deur Jesus Christus, na die welbehae van Sy wil, tot lof van die heerlikheid van Sy genade waarmee Hy ons begenadig het in die Geliefde.” (Ef 1:4-6)